Dalilai Da Ya Sa Namiji Yake Kara Aure - Hausaloaded.com | ™ No.1 Arewa blog Free Download Music and Entertainment and Global News
Home › Zamantakewar Aure › Dalilai Da Ya Sa Namiji Yake Kara Aure
Akwai dalilai da dama da su kan sa namiji ya yi wa matarsa kanwa, ko in ce abokiyar zama, zan fadi wasu daga ciki kamar haka:
Jin dadin Zama: Wani saboda jin dadin zama da kuma gamsuwa da halin matarsa kan sa ya karo mata abokiyar zama, domin hakan yana nufin cewa ya fahimci rayuwar aure akwai dadi, don dadinta ne ma har yake neman kari, tun da sai zama yayi dadi za ka dada kwadayin samun karin irinsa.
Sha'awa Da Gamon Jini: Wani kan yi wa matarsa kanwa ne saboda ya sake ganin wata da ya yi sha'awarta, jini ya hadu, kuma kauna ta shiga tsakani sai aka samu daidaito.
Huce Haushi/Takaici: Wani kan yi wa matarsa kanwa ne saboda ya huce haushin da matar tasa take kuntuka masa, ko kuma daman auren dole aka yi masa ba sonta yake yi ba, mai yiwuwa yana zaune ne da ita domin biyayya ga magabata, hakan tasa yake kokarin yin wani auren na soyayya, domin ya huce takaici.
Nufin Taimako/Kwadayin Samun Lada: Wani kan yi wa matarsa kanwa ne sakamakon kyakkyawar niyyarsa ta taimaka wa ta biyun, mai yiwuwa ko uwar marayu ce, ko ita din marainiya ce, ko kuma ya fahimci iyayenta na bukatar taimako.
Sakacin Matar Gida: Wani kan yi wa matarsa kanwa ne sakamakon ita ba ta iya kintsa kanta ba, ballantana shi maigidan ko gidan ba, ba ta san yadda za ta adana shi ba, ba ta san yadda za ta sa maigida ya ji yana da mata ba, ballantana ya fahimci banbancinsa da tuzurai.
Kisisina: Wani ya kan yi wa matarsa kanwa ne sakamakon iya kisisina na wacce ya karo, har ta iya jan hankalinsa ta shige ransa, daga karshe ya mace a kanta har aure tabbata a tsakaninsu.
Karin aurensa ba yana nuna ya dai na son uwar ‘ya’yansa, ko kuma wacce zai dauko ta fita ba ne. A’a, tana nan a matsayin masoyiyarsa abar kaunarsa. Amma fa in ita ma ba ta canza a kan halayenta na gari ba. Haka ne kuma babu karya, kishiya aba ce mai zafi. Abun da nauyi a ce za ka fara raba masoyinka da wata. To amma wadannan jarabawowin mu ne mata, kuma ko wane jarabawa akwai alkairin da ka iya zuwa da shi.
Kishiya ta gari tana iya taimakawa mace wajen ganin sun tafiyar da gidan mijinsu yanda ya dace. Kuma tana zuwa ne cikin gidanki da wasu kariya da za ta baki, ‘ya’yanki da kuma mijinki.
Allah ya sa dukkan mata su fara daukar kishiya a matsayin abokiyar zama ta alkairi, amin.